Ο Ελληνικός Σύνδεσμος Υποβρυχίων (Ελ.Συνδ.Υ/Β - Hellenic Submariners Association) είναι ένα νομικό πρόσωπο ιδιωτικού δικαίου και διέπεται από τις ισχύουσες διατάξεις και νόμους για τα σωματεία. Ιδρύθηκε το 1981 και σκοπός του είναι η διατήρηση και προβολή της ιστορίας, των παραδόσεων και της κληρονομιάς των Ελληνικών Υποβρυχίων. Για την λειτουργία των υπηρεσιών του και εκπλήρωση των σκοπών του, παρέχεται εθελοντική εργασία από τα μέλη του Δ.Σ. και του Συνδέσμου.

Ο Ελληνικός Σύνδεσμος Υποβρυχίων συμμετέχει στα Διεθνή Συνέδρια Υποβρυχίων που πραγματοποιούνται κάθε χρόνο σε διαφορετική χώρα και διοργανώνονται από τον Εθνικό της Σύνδεσμο Υποβρυχίων. Διοργάνωσε στην χώρα μας το 51ο Συνέδριο στην Αθήνα (2014) για πρώτη φορά και το 58ο στην Θεσσαλονίκη (2023) για δεύτερη.

Μεταξύ άλλων εκδηλώσεων, διοργανώνει ετησίως μνημόσυνα αποδίδοντας τον ελάχιστο φόρο τιμής, ευγνωμοσύνης και αναγνώρισης προς τους Αξιωματικούς, Υπαξιωματικούς και ναύτες που υπηρετώντας σε υποβρύχιο (Υ/Β) κατά τον Β΄ Παγκόσμιο Πόλεμο έδωσαν την ζωή τους για την πατρίδα, καθώς εις μνήμην των κατά την διάρκεια της ειρήνης θανόντων συναδέλφων των υποβρυχίων.

Τα μνημόσυνα τελούνται στο Μνημείο των Υποβρυχίων, στο Πάρκο Φλοίσβου Παλαιού Φαλήρου, που είναι αφιερωμένο στους 108 νεκρούς των Υ/Β μας κατά τον Β΄ ΠΠ, στο μνημείο των απωλεσθέντων του Υ/Β ΚΑΤΣΩΝΗΣ Υ-1 στην Σκιάθο, στο μνημείο των απωλεσθέντων του Υ/Β ΠΡΩΤΕΥΣ Υ-3 στους Οθωνούς (Διαπόντια νησιά) και στο μνημείο των απωλεσθέντων του Υ/Β ΤΡΙΤΩΝ Υ-5 στην Κάρυστο Ευβοίας.

Σε πρωτοβουλίες του Συνδέσμου οφείλεται η ανέγερση των μνημείων στο Φλοίσβο Παλ. Φαλήρου και στην Κάρυστο Ευβοίας καθώς και η χρήση του παροπλισθέντος Υ/Β ΠΡΩΤΕΥΣ S-113 ως πρώτου υποβρυχίου μουσείου στην Ελλάδα, που θα τοποθετηθεί στο Πάρκο Ναυτικής Παράδοσης στο Παλ. Φάληρο

Διατελέσαντες Πρόεδροι
----------------------

* 1982 - 1983 Ιωάννης Αποστολάκης, Σημαιοφόρος (Ε) ε.α. Π.Ν.
* 1983 - 1984 Γεώργιος Τρύφος, Υποπλοίαρχος (Ε) ε.α. Π.Ν.
* 1984 - 1988 Νικόλαος Δαμβέργης, Αρχιπλοίαρχος ε.α. Π.Ν.
* 1988 - 1988 Επαμεινώνδας Κοντογιάννης, Αντιπλοίαρχος ε.α. Β.Ν.
* 1988 - 1998 Νικόλαος Δαμβέργης, Αρχιπλοίαρχος ε.α. Π.Ν.
* 1998 - 2005 Σπυρίδων Περβαινάς, Αντιναύαρχος ε.α. Π.Ν.
* 2005 - 2011 Ναπολέων Γενοβέλης, Υποναύαρχος ε.α. Π.Ν.
* 2011 - 2011 Κωνσταντίνος Ξύτσας, Υποναύαρχος ε.α. Π.Ν.
* 2011 - 2014 Ναπολέων Γενοβέλης, Υποναύαρχος ε.α. Π.Ν.
* 2014 - σήμερα Παναγιώτης Ραδίτσας, Αντιναύαρχος ε.α. Π.Ν.

Παραπομπές
----------

1. ↑  με την υπ’ αριθ. 3212/81 Απόφαση του Πολυμελούς Πρωτοδικείου Αθηνών με την επωνυμία «ΣΥΛΛΟΓΟΣ ΠΤΥΧΙΟΥΧΩΝ ΣΧΟΛΗΣ ΥΠΟΒΡΥΧΙΩΝ». 

Με την υπ’ αριθ.4420/2-12-88  Απόφαση του Πολυμελούς Πρωτοδικείου Αθηνών  εγκρίνεται τροποποίηση ορισμένων άρθρων του Καταστατικού και ο τίτλος τροποποιείται σε «ΣΥΝΔΕΣΜΟΣ ΠΤΥΧΙΟΥΧΩΝ ΣΧΟΛΗΣ ΥΠΟΒΡΥΧΙΩΝ».

Με την υπ’ αριθ.7040/2005 από 29 ΔΕΚ 2005 Απόφαση του Πολυμελούς Πρωτοδικείου Αθηνών εγκρίνεται η τροποποίηση άρθρων του Καταστατικού και η επωνυμία του γίνεται «ΕΛΛΗΝΙΚΟΣ ΣΥΝΔΕΣΜΟΣ ΥΠΟΒΡΥΧΙΩΝ».
2. ↑  «Ελληνικός Σύνδεσμος Υποβρυχίων». Ανακτήθηκε στις 6 Ιανουαρίου 2024.
3. ↑  «51o Παγκόσμιο Συνέδριο Υποβρυχίων». *Νέα του Σ.Α.Σ.Μ.Υ.Ν*. Ανακτήθηκε στις 20 Ιανουαρίου 2024.
4. ↑  «"Υποβρύχιοι" όλου του κόσμου στην Αθήνα για συνέδριο». *On alert*. Ανακτήθηκε στις 20 Ιανουαρίου 2024.
5. ↑  «Τελετή Αποκαλυπτηρίων Μνημείου Υποβρυχίων». *Πολεμικό Ναυτικό*. Ανακτήθηκε στις 20 Ιανουαρίου 2024.

Εξωτερικοί σύνδεσμοι
--------------------

* Επίσημος ιστότοπος